עלילות בבאי

עלילות בבאי (ביפנית: パラソルへんべえ) היא סדרת אנימה ומאנגה יפנית אשר נוצרה במקור על ידי פוג'יקו פוג'יו איי.

סדרת המאנגה יצאה לשווקים בין אוקטובר 1989 לינואר 1991 ופורסמה בשני כרכים. סדרת האנימה שודרה במקור ביפן בערוץ NHK בין השנים 1989 -1991 וכללה 200 פרקים.

בישראל הסדרה שודרה במקור בין השנים 1992–1993 בטלוויזיה החינוכית בגרסה עם דיבוב לעברית.

תקציר העלילה
הסדרה מתמקדת בהרפתקאותיו של יצור קטן ומסתורי בשם בבאי אשר מגיע מכוכב לכת מרוחק. בבאי נקלע בטעות לפורטל שמביא אותו לכדור הארץ, לארון אשר בחדר של ילד בשם גוני. הפורטל נסגר בהמשך ובשל כך הוא אינו מסוגל לשוב לעולמו וחייב להסתגל לסביבתו החדשה.

לבבאי יש שמשייה קסומה אשר בעזרתה הוא מסוגל לעוף, לעשות קסמים ואפילו להגשים משאלות. הוא מסוגל גם לדבר עם בעלי חיים והדבר מסייע לו בפעמים רבות לפתור בעיות שונות. בבאי הופך בהמשך לחבר טוב של גוני, עובר לגור בביתו של גוני, והופך לחלק חשוב בחייו. לאורך הסדרה בבאי נעזר בפעמים רבות ביכולות הקסם שלו על מנת לסייע לגוני ולחבריו באתגרים שונים בחיי היומיום שלהם.

דמויות
 בבאי - הדמות הראשית בסדרה. בבאי הוא יצור ורוד, קטן, דמוי היפופוטם עם אישיות ילדותית טובת לב. יש לו שמשייה קסומה בעזרתה הוא מסוגל לעוף ולעשות קסמים. הוא מסוגל גם לדבר עם בעלי החיים ולהגשים משאלות. בבאי תמיד שמח להשתמש ביכולות שלו על מנת לסייע לאחרים, אפילו שלעיתים הקסמים שלו גורמים לתוצאות לא רצויות.
 גוּני - ילד טוב לב עמו גר בבאי. גוני הוא, בן יחיד, תלמיד בבית הספר היסודי. הוא לובש חולצה לבנה עם קו אדום וצוארון אדום, ומכנסים קצרים ירוקים משובצים. הוא נוהג ללמד את בבאי על מנהגי העולם שלו. גוני נוטה לעיתים רבות להסתמך על עזרתו של בבאי על מנת לפתור בעיות שונות בלימודים ולהתגבר על אתגרים שונים בחייו.
 דנה - חברה קרובה של מאיה וניטה. אחת ממושאי האהבה של גוּני.
 מאיה - חברה קרובה של דנה וניטה. אחת ממושאי האהבה של גוּני.
 ניטה - חברה קרובה של דנה ומאיה. חזקה וקשוחה.
 גורילו - אחד משלושת הילדים שהציקו לגוּני. חזק וקשוח.
 ספורנה  - אחד משלושת הילדים שהציקו לגוּני. תמיד תיעד כל דבר בפנקסו.
 קספוּן  - אחד משלושת הילדים שהציקו לגוּני, ענוב בדרך-כלל בעניבה אדומה ולבוש במקטורן כחול-כהה.
 יושי  - תלמיד בכיתה של גוני.
 לילה (LILA) - אחותו הצעירה של גורילו.
 אמא של גוּני 
 אבא של גוּני 
 גברת מימוסה - המחנכת של גוּני.
 האיש הזקן

 הפקה 
הסדרה נוצרה על ידי פוג'יקו פוג'יו איי, אשר נודע במיוחד בשל היותו חלק מצמד היוצרים שיצרו בעבר בין היתר את הסדרה דורימון. הסדרה הופקה על ידי אולפני האנימציה Studio C&D. הסדרה הופקה בשיתוף עם תאגיד השידור היפני NHK.

 בישראל 
בישראל הסדרה שודרה במקור בין השנים 1992–1993 בטלוויזיה החינוכית בגרסה עם דיבוב לעברית. הגרסה העברית כללה 40 פרקים.

את שיר הנושא והסיום בגרסה העברית כתבה לאה נאור, הלחין יוריק בן דוד ושרה חני נחמיאס.

 צוות המדבבים בהפקת הדיבוב העברי 
הדיבוב המקורי לעברית הופק בתחילת שנות ה-90 על ידי חסיה ורטהיים ובוים על ידי חנה דרורי קשי.

בגרסה העברית המקורית השתתפו בדיבוב הדמויות:

עירית דגן (בבאי)
חני נחמיאס (גוּני)
 אור אזולאי (מאיה)
 אפי בן ישראל (אמא של גוּני, ניטה)
 אורלי קטן (ספורנה, דנה)
 אבישי בקי (גורילו)
 דני מרקו (קספוּן, אבא של גוּני)
 יוני חן (האיש הזקן)

 קישורים חיצוניים 



קטגוריה:סדרות אנימה
קטגוריה:סדרות אנימה משנות ה-1980
קטגוריה:הטלוויזיה החינוכית הישראלית - תוכניות רכש
קטגוריה:קודומו
קטגוריה:סדרות אנימה לילדים צעירים
קטגוריה:סדרות טלוויזיה יפניות שעלו לשידור בשנת 1989